《次韵同舍道山堂宿直二首 其一》
宋代·刘才邵

花影频移夜向阑，重檐突兀倚云端。木天西畔银河响，陆海中间贝阙寒。

风软严更传玉漏，月和清露滴金盘。不嫌上界多官府，请便乘风驾紫鸾。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。